b'\n_START_ARTICLE_\nB\xc4\x83t\xc4\x83lia pentru Roma\n_START_SECTION_\nPrezentare\n_START_PARAGRAPH_\nFilmul prezint\xc4\x83 \xc3\xaencerc\xc4\x83rile \xc3\xaemp\xc4\x83ratului Iustinian (483-565 AD) de a respinge incursiunile barbare \xc8\x99i de a revendica acele p\xc4\x83r\xc8\x9bi ale imperiului deja pierdute.\n_START_SECTION_\nProduc\xc8\x9bie\n_START_PARAGRAPH_\nFilmul a fost regizat de americanul Robert Siodmak \xc8\x99i rom\xc3\xa2nul Sergiu Nicolaescu. \xc3\x8en volumul s\xc4\x83u de memorii, Nicolaescu afirma c\xc4\x83 actorii str\xc4\x83ini au chemat \xc3\xaentr-o zi produc\xc4\x83torul \xc8\x99i au solicitat schimbarea regizorului american (care avea pe atunci 68 de ani), ambii regizori fiind de fa\xc8\x9b\xc4\x83. Regizorul rom\xc3\xa2n (care avea 38 de ani) s-a solidarizat \xc3\xaens\xc4\x83 cu colegul s\xc4\x83u mai \xc3\xaen v\xc3\xa2rst\xc4\x83, afirm\xc3\xa2nd urm\xc4\x83toarele: \xe2\x80\x9eNu voi accepta niciodat\xc4\x83 s\xc4\x83 schimb un regizor de 68 de ani... (m-am uitat c\xc4\x83tre el) voi filma \xc3\xaen continuare dac\xc4\x83 e nevoie \xc8\x99i singur, dar \xc3\xaen final isc\xc4\x83lim \xc3\xaempreun\xc4\x83...\xe2\x80\x9d. Siodmak l-a invitat a doua zi la hotel pe colegul s\xc4\x83u rom\xc3\xa2n, vr\xc3\xa2nd s\xc4\x83-i ofere cadou o insul\xc4\x83 cu planta\xc8\x9bii de cafea din Marea Caraibilor. Nicolaescu a refuzat \xc3\xaens\xc4\x83 aceast\xc4\x83 ofert\xc4\x83._NEWLINE_Tot \xc3\xaen volumul s\xc4\x83u de memorii, Nicolaescu afirm\xc4\x83 c\xc4\x83 Orson Welles s-a \xc3\xaencurcat \xc3\xaentr-una din zile \xc3\xaen text \xc8\x99i a dat vina pe coroan\xc4\x83, spun\xc3\xa2nd c\xc4\x83 i se pare prea grea \xc8\x99i arunc\xc3\xa2nd-o cu furie pe jos. Regizorul a \xc3\xaentrerupt film\xc4\x83rile, promi\xc8\x9b\xc3\xa2ndu-i actorului c\xc4\x83 va aduce o alt\xc4\x83 coroan\xc4\x83 mai u\xc8\x99oar\xc4\x83, dar nu a f\xc4\x83cut-o. Totu\xc8\x99i, Welles a \xc3\xaenv\xc4\x83\xc8\x9bat textul p\xc3\xa2n\xc4\x83 a doua zi \xc8\x99i nu a mai spus nimic de coroan\xc4\x83, de\xc8\x99i \xc8\x99i-a dat seama c\xc4\x83 era aceea\xc8\x99i pe care o purtase \xc3\xaen ziua precedent\xc4\x83. Din cauza faptului c\xc4\x83 figuran\xc8\x9bii nu \xc3\xaen\xc8\x9belegeau discursurile rostite \xc3\xaen limba englez\xc4\x83, regizorul rom\xc3\xa2n a trebuit s\xc4\x83 coordoneze \xc3\xaen afar\xc4\x83 de mi\xc8\x99carea celor dou\xc4\x83 camere (una \xc3\xael prezenta pe Cethegus \xc3\xaen gros-plan, iar cea de-a doua era \xc3\xaentoars\xc4\x83 spre mul\xc8\x9bime) \xc8\x99i mi\xc8\x99c\xc4\x83rile figuran\xc8\x9bilor, fiind nevoit s\xc4\x83 \xc3\xaentrerup\xc4\x83 discursul rostit de Lawrence Harvey._NEWLINE_\xc3\x8enainte de a fi prezentat \xc3\xaen cinematografele din SUA \xc3\xaen 1973, cele dou\xc4\x83 p\xc4\x83r\xc8\x9bi ale filmului au fost combinate \xc3\xaentr-una singur\xc4\x83 care a fost scurtat\xc4\x83 la cca. trei ore \xc8\x99i 94 minute. Aceast\xc4\x83 versiune \xc3\xaentr-o singur\xc4\x83 parte a ajuns \xc3\xaen cinematografele germane dup\xc4\x83 1976.'